«Yangi O‘zbekiston – yangicha dunyoqarash» ma'naviy-ma'rifiy targ‘ibot tadbirlari boshlandi

Yoshlarni madaniyat, san'at, jismoniy tarbiya va sportga keng jalb qilish, ularning axborot texnologiyalaridan foydalanish ko‘nikmalarini shakllantirish, kitobxonlikni targ‘ib qilish, xotin-qizlar bandligini oshirishga qaratilgan 5 ta muhim tashabbus hayotga samarali tatbiq etilmoqda.
Ushbu islohotlarning mazmun-mohiyati va ahamiyatini xalqimizga yetkazish, targ‘ibot tadbirlarini mahallalar bo‘yicha o‘tkazish, aholi kayfiyatini ko‘tarish maqsadida “Yangi O‘zbekiston – yangicha dunyoqarash” ma'naviy-ma'rifiy targ‘ibot tadbirlarini tashkil etish rejalashtirilgan. Targ‘ibot tadbirlarini yil davomida o‘tkazish bo‘yicha tashkiliy qo‘mita va Respublika shtabi ish boshladi.
Mamlakatimizda amalga oshirilayotgan islohotlarning mazmun-mohiyati va ahamiyatini keng jamoatchilikka yetkazish ishlarini mahallalarda tashkil etish bo‘yicha Respublika shtabining 7 yo‘nalish bo‘yicha ishchi guruhi tuzildi. Ularga targ‘ibot guruhlari faoliyatini tashkil etish va muvofiqlashtirish, targ‘ibot materiallarini tayyorlash va yetkazish, oliy ta'lim muassasalari tomonidan mahallalarda targ‘ibot ishlarini tizimli olib borish kabi vazifalar yuklatildi. Respublika Ma'naviyat va ma'rifat markazi “Ma'rifat” targ‘ibotchilar guruhi va Yozuvchilar uyushmasi a'zolari, siyosatchilar, olimlar, madaniyat arboblari, san'atkorlar, psixologlar hamda yoshlardan iborat Respublika targ‘ibot guruhlari tashkil etildi. Sohaviy yo‘nalishlar bo‘yicha 14ta hududiy targ‘ibot guruhi shakllantirildi.
– O‘zbekiston Respublikasi prezidenti huzuridagi Davlat boshqaruvi akademiyasida 194 nafar targ‘ibotchi olim uchun maxsus o‘quvlar tashkil etildi, – dedi “Nuroniy” jamg‘armasi respublika boshqaruvi raisi, Oliy Majlis Senati a'zosi, Respublika shtabi rahbari Sodiqjon Turdiyev. – Olimlar ikki guruhga bo‘lingan holda o‘quvlarda ishtirok etadi. Birinchi guruh 2-4 noyabr, ikkinchi guruh esa 5-7 noyabr kunlari o‘quvlarda qatnashadi. Shundan so‘ng mazkur Respublika targ‘ibot guruhi hududlardagi 1872 nafar targ‘ibotchini tayyorlaydi. Ularga targ‘ibot materiallari yetkazib beriladi.

Ta'kidlanishicha, targ‘ibotchilar 9 ming 150 dan ortiq mahallaga kirib boradi. Targ‘ibot guruhlari joylarga chiqqan holda aholini yurtimizda va dunyoda bo‘layotgan siyosiy, ijtimoiy-iqtisodiy vaziyatdan xabardor qiladi. Mamlakatimizda amalga oshirilayotgan keng qamrovli islohotlarning mazmun-mohiyati va ahamiyatini jamoatchilikka ta'sirchan usullarda yetkazadi. Aholining kayfiyatini ko‘tarish, ularda islohotlarga daxldorlik tuyg‘usini mustahkamlash, mehr-oqibat, shukronalik, o‘zaro yordam kabi milliy va umuminsoniy qadriyatlarni yanada kuchaytirishga qaratilgan madaniy-ma'rifiy tadbirlar tashkil etiladi. Bunda har bir tuman, shaharning o‘ziga xos xususiyatlarini inobatga olgan holda, o‘sha hududlarda amalga oshirilayotgan islohotlarning aholi keng qatlamiga yetkazilishi ta'minlanadi.
Joylarda ommaviy sport tadbirlari tashkil etilib, aholi, ayniqsa, nuroniylar, yoshlar va xotin-qizlar o‘rtasida sportning bir necha turlari bo‘yicha musobaqalar o‘tkaziladi. Buning uchun respublika darajasidagi trenerlar hamda har bir mahallaga hududlardan murabbiylar biriktiriladi. Mazkur ommaviy musobaqalar jarayonida konsert dasturlari hamda mashhur sportchilar, taniqli aktyorlar, shoir va yozuvchilarning badiiy chiqishlari tashkil etiladi.
Bundan tashqari, hududiy “Nuroniy” jamoatchilik kengashlari, mahallalardagi “Keksalar maslahati” guruhlari ijtimoiy faol nuroniylarni jalb etgan holda har kuni keng jamoatchilikning piyoda yurish tadbirlarini, aholi o‘rtasida sog‘lom turmush tarzini, ovqatlanish madaniyatini keng targ‘ib etish choralari ko‘riladi.
– O‘zbekiston taraqqiyotning yangi bosqichiga qadam qo‘ydi, – dedi Respublika Ma'naviyat va ma'rifat markazi rahbari, Oliy Majlis Senati a'zosi Minhojiddin Hojimatov. – Shu sabab nafaqat mintaqada, balki butun dunyoda Yangi O‘zbekiston iborasi paydo bo‘ldi. Bu esa o‘tgan yillar davomida Prezidentimiz tomonidan amalga oshirilayotgan ulkan islohotlarga, bunyodkor xalqimizga munosib baho bo‘ldi. 

Amalga oshirilgan islohotlarni mahallama-mahalla har bir aholiga yetkazish maqsadida “Yangi O‘zbekiston – yangicha dunyoqarash” ma'naviy-ma'rifiy harakati boshlandi. Bu harakat butun respublikani qamrab olgan holda yil davomida amalga oshiriladi. Buning uchun turli soha vakillari jalb qilinib, targ‘ibot guruhlari shakllantirildi. Aholiga nimani yetkazamiz? Qo‘limizda butun islohotlar jamlangan qo‘llanma bo‘lishi kerak. Shu maqsadda “Yangi O‘zbekiston – yangicha dunyoqarash” o‘quv- uslubiy qo‘llanmasi jami 32 ming nusxada, shundan 26 mingtasi davlat tili, 3 mingtasi rus tili va 3 mingtasi qoraqalpoq tilida chop etilmoqda. Mazkur kitoblar barcha mahallalar, ta'lim muassasalari, shuningdek, targ‘ibotchilar, vazirlik, idora va boshqa muassasalarga bepul yetkazib beriladi.
Poytaxtimizning Shayxontohur tumanidagi 40-umumta'lim maktabida ilk ma'naviy-ma'rifiy tadbir tashkil etildi. Unda taniqli siyosatchilar, yozuvchi va shoirlar, san'atkorlar, yoshlar, jurnalistlar hamda keng jamoatchilik vakillari ishtirok etdi.
Mashg‘ulotlarda Prezidentimizning 2020 yildagi parlamentga Murojaatnomasi hamda O‘qituvchi va murabbiylar kuniga bag‘ishlangan tantanali marosimdagi nutqi mazmun-mohiyati tahlil etilib, O‘zbekistonning tashqi siyosiy faoliyatidagi asosiy masalalar haqida ma'lumot berildi. Shuningdek, “Konstitutsiya – xalq farovonligi va yurt tinchligi”, “Yangi O‘zbekiston – yangi taraqqiyot bosqichida”, “Xotin-qizlarni ijtimoiylashtirish va ularni faollashtirish”, “Yoshlarni ijtimoiy faollashtirishga innovatsion yondashuv” mavzularida ma'ruzalar tinglanib, o‘zaro fikr almashildi.